**Udržateľný priemyselný park Green Park Piešťany je dokončený a plne obsadený**

Piešťany, 25. marca 2024 – **Slovenská stavebná spoločnosť HSF System SK, ktorá patrí do holdingu PURPOSIA Group, oznámila úspešné dokončenie projektu Green Park Piešťany pre developera GARBE Industrial Real Estate. Generálna zákazka zahŕňala výstavbu dvoch budov s celkovou rozlohou viac ako 27 000 m2.**

Realizácia zeleného a udržateľného priemyselného parku Green Park Piešťany prebiehala od októbra 2021 v dvoch etapách. *„Teší nás, že sme mohli byť súčasťou projektu, ktorý patrí medzi špičku v oblasti zelených riešení nielen na Slovensku, ale aj v iných európskych krajinách,“* hovorí **Tomáš Kosa, riaditeľ** **medzinárodnej stavebnej skupiny HSF System**, ktorej súčasťou je aj slovenská spoločnosť HSF System SK.

Moderný priemyselný komplex tvorí dvojica budov s celkovou rozlohou viac ako 27 000 m2. Začiatkom roka 2024 bola dokončená budova pozostávajúca zo skladových, výrobných a administratívnych priestorov s rozlohou približne 19 000 m2. Nájomcom je spoločnosť GPV, druhá najväčšia európska spoločnosť poskytujúca služby v oblasti výroby elektroniky. Prvá budova s rozlohou 8 000 m2 bola uvedená do prevádzky v roku 2022. Jej dlhodobým nájomcom je popredná outsourcingová spoločnosť NAUT GROUP SK.

Zelený park je napojený na vlastný zdroj pitnej vody, má rekuperačné jednotky na vykurovanie alebo chladenie skladových priestorov, miestny fotovoltaický zdroj a na splachovanie využíva dažďovú vodu. **Martin Stratov, riaditeľ pre rozvoj obchodu GARBE pre Českú republiku a Slovensko**, dodáva: *„Snažíme sa držať krok so svetovými trendmi v oblasti ekologického stavebníctva a energetického manažmentu. Udržateľnosť a uhlíkovo neutrálna prevádzka nami budovaných priemyselných parkov je pre nás dôležitou a dlhodobou hodnotou.“*

Strategicky umiestnený Green Park Piešťany poskytne stovkám zamestnancov vynikajúce pracovné podmienky a zároveň prispeje k rozvoju celého regiónu. Park sa nachádza len 300 metrov od výjazdu z diaľnice a ponúka ľahkú dostupnosť do Bratislavy, Žiliny a na ďalšie trhy v strednej a východnej Európe.

-------------------------------------------------------------------------------------------------------------------------------------------------------

**Stavebná skupina HSF System**

Medzinárodnú stavebnú skupinu HSF System tvorí česká stavebná spoločnosť HSF System (vznikla v roku 2002) so sídlom v Ostrave a slovenská stavebná spoločnosť HSF System SK (vznikla v roku 2010) so sídlom v Žiline. Stavebná skupina HSF System má ďalšie pobočky v Prahe, Brne, Plzni, Bratislave, Prešove a Nitre. Zameriava sa na generálne dodávky stavieb a realizuje kompletné strešné a fasádne plášte moderných objektov vrátane ich rekonštrukcií. Od roku 2023 sú súčasťou holdingu PURPOSIA Group. Slovenská spoločnosť HSF System SK sa opakovane umiestnila v rebríčkoch TREND Top 100 a Eurostav medzi poprednými stavebnými firmami na Slovensku. Tomáš Kosa, konateľ spoločnosti HSF System SK, sa dostal medzi šesť finalistov prestížneho ocenenia EY Podnikateľ roka 2022 na Slovensku.

-------------------------------------------------------------------------------------------------------------------------------------------------------

**Kontakt pre médiá:**

Lukáš Klapil, Crest Communications Ostrava, Mob.: +420 603 824 194, E-mail: klapil@crestmorava.cz